CELEX: 32020R1148
Language: bg
Date: 2020-07-31 00:00:00
Title: Регламент за изпълнение (ЕС) 2020/1148 на Комисията от 31 юли 2020 година за определяне, в съответствие с Регламент (ЕС) 2016/792 на Европейския парламент и на Съвета, на методическите и техническите спецификации на хармонизираните индекси на потребителските цени и на индекса на цените на жилищата (текст от значение за ЕИП)

4.8.2020   
               
               
                  BG
               
               
                  Официален вестник на Европейския съюз
               
               
                  L 252/12
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1148 НА КОМИСИЯТА
         от 31 юли 2020 година
         за определяне, в съответствие с Регламент (ЕС) 2016/792 на Европейския парламент и на Съвета, на методическите и техническите спецификации на хармонизираните индекси на потребителските цени и на индекса на цените на жилищата
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/792 на Европейския парламент и на Съвета от 11 май 2016 година за хармонизираните индекси на потребителските цени и за индекса на цените на жилищата и за отмяна на Регламент (ЕО) № 2494/95 на Съвета (1), и по-специално член 3, параграфи 6, 8, 9 и 10, член 4, параграф 4, член 7, параграф 6 и член 9, параграф 4 от него,
         като има предвид, че:
         
                     (1)
                  
                  
                     С Регламент (ЕС) 2016/792 се въвежда обща уредба за изготвянето на хармонизирания индекс на потребителските цени (ХИПЦ), хармонизирания индекс на потребителските цени при постоянни данъчни ставки (ХИПЦ-ПД), индекса на цените на жилищата, обитавани от техните собственици (ИЦЖОС), и индекса на цените на жилищата (ИЦЖ).
                  
               
                     (2)
                  
                  
                     По силата на член 12, параграф 3 от Регламент (ЕС) 2016/792 Комисията включва, доколкото е съвместимо с посочения регламент, съответните разпоредби на Регламент (ЕО) № 1749/96 на Комисията (2), Регламент (ЕО) № 2214/96 на Комисията (3), Регламент (ЕО) № 1687/98 на Съвета (4), Регламент (ЕО) № 2646/98 на Комисията (5), Регламент (ЕО) № 1617/1999 на Комисията (6), Регламент (ЕО) № 2166/1999 на Съвета (7), Регламент (ЕО) № 2601/2000 на Комисията (8), Регламент (ЕО) № 2602/2000 на Комисията (9), Регламент (ЕО) № 1920/2001 на Комисията (10), Регламент (ЕО) № 1921/2001 на Комисията (11), Регламент (ЕО) № 1708/2005 на Комисията (12), Регламент (ЕО) № 701/2006 на Съвета (13), Регламент (ЕО) № 330/2009 на Комисията (14), Регламент (ЕС) № 1114/2010 на Комисията (15) и Регламент (ЕС) № 93/2013 на Комисията (16), приети въз основа на Регламент (ЕО) № 2494/95 на Съвета (17), като същевременно намалява, доколкото това е целесъобразно, общия брой на актовете за изпълнение.
                  
               
                     (3)
                  
                  
                     Всяка година държавите членки следва да актуализират теглата на подиндексите за хармонизираните индекси. Поради това е необходимо да се установят правилата за определяне на теглата.
                  
               
                     (4)
                  
                  
                     Тъй като не е възможно да се наблюдават всички трансакции на целевата съвкупност на ХИПЦ, следва да се определят правилата за формиране на извадките.
                  
               
                     (5)
                  
                  
                     ХИПЦ измерва изменението на потребителските цени. С оглед на съгласуваното прилагане от държавите членки на понятието „цена“ е необходимо да се определят правилата за третиране на цените.
                  
               
                     (6)
                  
                  
                     ХИПЦ следва да предоставя мярка за чистата ценова промяна, без оглед на промени в качеството. Поради това е необходимо да се определят правилата за заместване и коригиране с цел отразяване на качеството.
                  
               
                     (7)
                  
                  
                     Хармонизираните индекси следва да са годишно съставени верижни индекси от типа на този на Ласпер. Поради това е необходимо да се дефинират базовите агрегати и да се определят методите за комбиниране на наблюдаваните цени за съставяне на базовите ценови индекси.
                  
               
                     (8)
                  
                  
                     С цел да се осигури високо качество на предварителните оценки на ХИПЦ и да се даде възможност на Комисията (Евростат) да изчисли необходимите агрегати, държавите членки, чиято парична единица е еврото, следва да предават предварителните оценки в същата разбивка като тази на ХИПЦ.
                  
               
                     (9)
                  
                  
                     Вече публикуваните хармонизирани индекси и техните подиндекси могат да бъдат ревизирани. Поради това е необходимо да се определят условията за ревизиране.
                  
               
                     (10)
                  
                  
                     С цел да се получават надеждни и съпоставими резултати от всички държави членки, за съставянето на ХИПЦ-ПД следва да бъде създадена и поддържана обща методическа рамка.
                  
               
                     (11)
                  
                  
                     Държавите членки следва да предават ценовия индекс ИЦЖОС и ИЦЖ по определена разбивка.
                  
               
                     (12)
                  
                  
                     Държавите членки предават на Комисията (Евростат) данните и метаданните в съответствие с определените стандарти и процедури за обмен.
                  
               
                     (13)
                  
                  
                     В Европейската статистическа система следва да се разработят практически насоки и препоръки по съответните въпроси, свързани с измерването и съставянето на ХИПЦ, сред които по-специално се нареждат коригирането с цел отразяване на качеството, съставянето на индексите и третирането на цените.
                  
               
                     (14)
                  
                  
                     Регламенти (ЕО) № 1749/96, (ЕО) № 2214/96, (ЕО) № 1687/98, (ЕО) № 2646/98, (ЕО) № 1617/1999, (ЕО) № 2166/1999, (ЕО) № 2601/2000, (ЕО) № 2602/2000, (ЕО) № 1920/2001, (ЕО) № 1921/2001, (ЕО) № 1708/2005, (ЕО) № 701/2006, (ЕО) № 330/2009, (ЕС) № 1114/2010 и (ЕС) № 93/2013 следва да се отменят.
                  
               
                     (15)
                  
                  
                     Мерките, предвидени в настоящия регламент, са в съответствие със становището на Комитета на Европейската статистическа система,
                  
               ПРИЕ НАСТОЯЩИЯ РЕГЛАМЕНТ:
         
            ГЛАВА 1
         
         
            ОБЩИ РАЗПОРЕДБИ
         
         
            Член 1
            Предмет
            С настоящия регламент се установяват еднообразни условия за изготвянето на:
            
                        а)
                     
                     
                        хармонизирания индекс на потребителските цени (ХИПЦ) и хармонизирания индекс на потребителските цени при постоянни данъчни ставки (ХИПЦ-ПД); както и
                     
                  
                        б)
                     
                     
                        индекса на цените на жилищата, обитавани от техните собственици (ИЦЖОС), и индекса на цените на жилищата (ИЦЖ).
                     
                  
         
            Член 2
            Определения
            За целите на настоящия регламент се прилагат следните определения:
            
                        (1)
                     
                     
                        „дял на разходите“ означава процент от общите парични разходи на домакинствата за крайно потребление, както са посочени в приложението;
                     
                  
                        (2)
                     
                     
                        „тегло на подиндекс“ означава теглото за всяка включена в ХИПЦ категория на европейската класификация на индивидуалното потребление по цели (ЕКОИКОП), посочена в приложение I към Регламент (ЕС) 2016/792;
                     
                  
                        (3)
                     
                     
                        „целева съвкупност“ на ХИПЦ означава всички трансакции, включени в паричните разходи на домакинствата за крайно потребление;
                     
                  
                        (4)
                     
                     
                        „предлаган продукт“ означава продукт, който е дефиниран от характерните си белези, момента и мястото на покупка и условията на доставка, и за който се наблюдава цена;
                     
                  
                        (5)
                     
                     
                        „хомогенен продукт“ означава съвкупност от предлагани продукти, сред които няма значими разлики в качеството и за които се изчислява средна цена;
                     
                  
                        (6)
                     
                     
                        „индивидуален продукт“ означава предлаган продукт или хомогенен продукт;
                     
                  
                        (7)
                     
                     
                        „целева извадка“ означава набор от индивидуални продукти, които са предмет на трансакции от целевата съвкупност и чиито цени се използват за съставянето на ХИПЦ;
                     
                  
                        (8)
                     
                     
                        „разлика в качеството“ означава разлика между характерните белези, времето и мястото на покупка или условията на доставка на два индивидуални продукта, когато това е от значение за потребителя;
                     
                  
                        (9)
                     
                     
                        „заместващ продукт“ означава индивидуален продукт, който заменя друг индивидуален продукт в целевата извадка;
                     
                  
                        (10)
                     
                     
                        „коригиране с цел отразяване на качеството“ означава процес, при който се повишава или понижава наблюдаваната цена на заместващия продукт или на заменения продукт със стойността на разликата в качеството между тях;
                     
                  
                        (11)
                     
                     
                        „наблюдавана цена“ означава потребителската цена на индивидуален продукт, използвана от държавата членка за съставянето на ХИПЦ;
                     
                  
                        (12)
                     
                     
                        „оценена цена“ означава цена, изчислена чрез подходяща процедура за оценка;
                     
                  
                        (13)
                     
                     
                        „базов агрегат“ означава най-малкият агрегат, използван в индекс от типа на този на Ласпер;
                     
                  
                        (14)
                     
                     
                        „базов ценови индекс“ е индекс за базов агрегат или индекс за страта в базов агрегат;
                     
                  
                        (15)
                     
                     
                        „транзитивност“ означава свойството, при което индексът, който сравнява периоди а) и б) косвено чрез период в), е идентичен на този, който сравнява пряко периоди а) и б);
                     
                  
                        (16)
                     
                     
                        „обратимост във времето“ означава свойството, при което стойността на индекса между периоди а) и б) е обратна на стойността на същия индекс между периоди б) и а);
                     
                  
                        (17)
                     
                     
                        „възстановяване на разходи“ означава частично или пълно плащане от страна на държавата или на нетърговски организации, обслужващи домакинствата, на направени от домакинствата одобрени покупки на определени продукти, както е посочено в параграфи 4.108–4.110 от приложение А към Регламент (ЕС) № 549/2013 на Европейския парламент и на Съвета (ЕСС 2010) (18);
                     
                  
                        (18)
                     
                     
                        „промоция“ означава промяна, която често е временна, в характерните белези на индивидуален продукт чрез увеличаване на количеството на продукта, включване на друг индивидуален продукт безплатно или предлагане на друго предимство за потребителя;
                     
                  
                        (19)
                     
                     
                        „действителни премии“ означава сумите, платени по дадена застрахователна полица за придобиване на застрахователно покритие за определен период;
                     
                  
                        (20)
                     
                     
                        „имплицитна такса за услугата“ означава продукцията на застрахователните дружества, както е определена в параграф 16.51 от приложение А към ЕСС 2010;
                     
                  
                        (21)
                     
                     
                        „обезщетения по общо застраховане“ означава обезщетенията, определени в параграф 4.114 от приложение А към ЕСС 2010;
                     
                  
                        (22)
                     
                     
                        „сезонен продукт“ означава индивидуален продукт, който може да се купи или се купува в значителни количества само през определен годишен период, чието настъпване е повтарящо се действие. За всеки даден месец продуктът се счита или за продукт в сезона, или за продукт извън сезона. Сезонните периоди могат да са различни през годините;
                     
                  
                        (23)
                     
                     
                        „типична цена“ означава оценената цена на сезонен продукт, която не е необичайна цена – например промоционалната цена в края на сезона;
                     
                  
                        (24)
                     
                     
                        „метод на сезонно импутиране“ означава третиране, при което цените на сезонните продукти извън сезона се изчисляват, като се използва извънсезонна или всесезонна оценка;
                     
                  
                        (25)
                     
                     
                        „извънсезонна оценка“ е процес за получаване на оценената цена на сезонен продукт, при който:
                        
                                    а)
                                 
                                 
                                    през първия месец извън сезона се използва типичната цена от предходния сезонен период;
                                 
                              
                                    б)
                                 
                                 
                                    през следващите месеци извън сезона оценената цена е равна на цената от предходния месец, коригирана със средната промяна в наблюдаваните цени за всички сезонни продукти в сезона от същата група, клас или подклас по ЕКОИКОП, или от същия агрегат на което и да е ниво, по-ниско от подклас;
                                 
                              
                  
                        (26)
                     
                     
                        „всесезонна оценка“ е процес за получаване на оценената цена на сезонен продукт, при който:
                        
                                    а)
                                 
                                 
                                    през първия месец извън сезона се използва типичната цена от предходния сезонен период;
                                 
                              
                                    б)
                                 
                                 
                                    през следващите месеци извън сезона оценената цена е равна на цената от предходния месец, коригирана със средната промяна в наблюдаваните цени за всички отделни продукти от същата група, клас или подклас по ЕКОИКОП, или от същия агрегат на което и да е ниво, по-ниско от подклас;
                                 
                              
                  
                        (27)
                     
                     
                        „метод на сезонно претегляне“ е третиране на сезонните продукти, при което теглото за сезонните продукти извън сезона е нула или е занулено;
                     
                  
                        (28)
                     
                     
                        „тарифа“ означава списък с цени и условия за продукт, които са различни в зависимост от закупените количества, момента на потребление или характеристиките на купувачите;
                     
                  
                        (29)
                     
                     
                        „ревизия“ означава промяна на индексите или теглата, публикувани от Комисията (Евростат). Разликата между предварителната оценка и ХИПЦ за същия референтен месец не се счита за ревизия;
                     
                  
                        (30)
                     
                     
                        „предварителни данни“ означава индекси или тегла, чиито стойности дадена държава членка се очаква да определи окончателно през по-късен месец;
                     
                  
                        (31)
                     
                     
                        „сектор „Държавно управление“ включва „Централно държавно управление“, „Федерално държавно управление“, „Местно държавно управление“ и „Социалноосигурителни фондове“ — както са определени в параграфи 2.113–2.117 от приложение А към ЕСС 2010;
                     
                  
                        (32)
                     
                     
                        „данъци върху продуктите“ означава данъците, дължими на единица произведена или предоставена за размяна стока или услуга — както са определени в параграфи 4.16-4.20 от приложение А към ЕСС 2010;
                     
                  
                        (33)
                     
                     
                        „индивидуални данъци в обхвата на ХИПЦ-ПД“ означава индивидуалните данъци върху продуктите, които се отнасят до потреблението на домакинствата и са включени в следните категории, определени в таблица 9 („Подробна информация за постъпленията от данъци и осигурителни вноски по видове данъци и осигурителни вноски и по-подсектор получател, включително списък на данъците и осигурителните вноски съгласно националната класификация“) от приложение Б към ЕСС 2010:
                        
                                    а)
                                 
                                 
                                    D.211 Данъци от рода на данъка върху добавената стойност (ДДС);
                                 
                              
                                    б)
                                 
                                 
                                    D.2122e Данъци върху специфични услуги;
                                 
                              
                                    в)
                                 
                                 
                                    D.214a Акцизи и данъци върху потреблението (различни от тези, включени в данъците и митата върху вноса);
                                 
                              
                                    г)
                                 
                                 
                                    D.214d Данъци при регистриране на МПС;
                                 
                              
                                    д)
                                 
                                 
                                    D.214e Данъци върху развлеченията;
                                 
                              
                                    е)
                                 
                                 
                                    D.214g Данъци върху застрахователните премии;
                                 
                              
                                    ж)
                                 
                                 
                                    D.214h Други данъци върху специфични услуги;
                                 
                              
                                    з)
                                 
                                 
                                    D.214l Други данъци върху продуктите, некласифицирани другаде.
                                 
                              
                  
         
            ГЛАВА 2
         
         
            ХАРМОНИЗИРАН ИНДЕКС НА ПОТРЕБИТЕЛСКИТЕ ЦЕНИ И ХАРМОНИЗИРАН ИНДЕКС НА ПОТРЕБИТЕЛСКИТЕ ЦЕНИ ПРИ ПОСТОЯННИ ДАНЪЧНИ СТАВКИ
         
         
            Член 3
            Тегла
            
               1.   Държавите членки определят теглата на подиндексите и на базовите агрегати, използвани в индекса за година t, както следва:
               
                           а)
                        
                        
                           до 31 декември 2022 г. данните от националните сметки за година t–2 и всяка налична и приложима информация от наблюденията на домакинските бюджети и други източници на данни се използват за получаването на дяловете на разходите при даден подклас и за разпределянето им сред базовите агрегати на този подклас. От 1 януари 2023 г. данните от националните сметки за година t–2, които могат да бъдат допълнени с данни от неотдавнашно наблюдение на домакинските бюджети и други източници, се използват за получаването на дяловете на разходите при даден подклас и за разпределянето им сред базовите агрегати на този подклас;
                        
                     
                           б)
                        
                        
                           дяловете на разходите за година t–2 се преразглеждат и актуализират, за да бъдат представителни за година t–1;
                        
                     
                           в)
                        
                        
                           дяловете на разходите за базовите агрегати се коригират с подходящо изменение на цената между година t–1 и месец декември на година t–1.
                        
                     
            
               2.   Теглата на подиндексите остават неизменни за цялата календарна година.
            
            
               3.   Теглото на базов агрегат остава неизменно за цялата календарна година, освен ако списъкът на базовите агрегати в рамките на даден подклас не се коригира, за да отрази значителни промени в целевата съвкупност.
            
            
               4.   Теглото на подиндекс за раздел, група или клас от ЕКОИКОП е равно на сбора на теглата на подиндексите на съставните категории на този раздел, група или клас. Сборът на всички тегла на подиндекси на всяко равнище от ЕКОИКОП е 1 000.
            
            
               5.   Теглото на подиндекс за подклас е равно на сбора на теглата на базовите агрегати на този подклас.
            
            
               6.   Теглата на подиндексите за общото застраховане се извличат от агрегираните разходи на домакинствата за имплицитната такса за услугата.
            
            
               7.   Разходите за потребление, финансирани от обезщетения по общо застраховане, в т.ч. от плащания, извършени директно от застрахователните дружества, се включват в теглата на подиндексите на съответните категории на ЕКОИКОП.
            
         
         
            Член 4
            Формиране на извадките и представителност
            
               1.   Държавите членки правят целева извадка, която е представителна за целевата съвкупност, като определят базовите агрегати и подбират индивидуалните продукти за тези базови агрегати.
            
            
               2.   Броят на индивидуалните продукти и на базовите агрегати зависи от теглото на подкласа и от дисперсията на динамиката на цените при индивидуалните продукти от този подклас.
            
            
               3.   С оглед на осигуряването във времето на представителността на целевата извадка за целевата съвкупност, държавите членки преразглеждат и актуализират целевата извадка най-малко веднъж годишно, и подбират заместващите продукти.
            
            
               4.   В целевата извадка се включват продуктите, чийто дял на разходите е най-малко една хилядна.
            
         
         
            Член 5
            Третиране на цените
            
               1.   За съставянето на ХИПЦ държавите членки използват наблюдавани цени. Те използват оценени цени само за целите, посочени в членове 9, 11 и 14.
            
            
               2.   Наблюдаваните цени за здравеопазване, образование и социална закрила са нетни от възстановяванията на разходите.
            
            
               3.   Промените в наблюдаваните цени или условията на дадена тарифа се отразяват в ХИПЦ като ценови промени.
            
            
               4.   Ако наблюдаваните цени са свързани с индекс, промените в резултат на промени в индекса се отразяват в ХИПЦ като ценови промени.
            
            
               5.   Ако доходът на домакинствата е условие, определящо цената, промените в наблюдаваните цени в резултат на промени в дохода на домакинствата се отразяват в ХИПЦ като промени в цените.
            
            
               6.   Наблюдаваните цени при застраховките са действителните премии.
            
            
               7.   Ако индивидуален продукт е бил предоставен безплатно на потребителите и впоследствие му е била поставена цена, това се отразява в ХИПЦ като повишаване на цената. Обратно, ако индивидуален продукт е имал цена и впоследствие е бил предоставен безплатно на потребителите, това се отразява в ХИПЦ като понижаване на цената.
            
         
         
            Член 6
            Отстъпки и промоции
            
               1.   Държавите членки взимат предвид отстъпките, които:
               
                           а)
                        
                        
                           могат да бъдат направени за индивидуален продукт; както и
                        
                     
                           б)
                        
                        
                           могат да бъдат поискани при самата покупка.
                        
                     Когато е възможно се взимат предвид отстъпките, предназначени само за ограничена група потребители.
            
            
               2.   Промоциите се третират в съответствие с членове 10 и 11.
            
         
         
            Член 7
            Такса за услугата като процент от цената на трансакцията
            
               1.   ХИПЦ включва пряко начисляваната на потребителите такса за предоставената услуга, която може да бъде под формата на фиксирана такса или като процент от цената на трансакцията. Ако цената на дадена услуга се определя като процент от цената на трансакцията, наблюдаваната цена е този процент, умножен по цената на представителна трансакция за единица.
            
            
               2.   Промените в таксата за услугата вследствие на промени в цената на представителна трансакция за единица се отразяват в ХИПЦ като ценови промени.
            
            
               3.   Ако промяната в цената на представителна трансакция за единица не може да бъде измерена, тя се оценява чрез подходящ ценови индекс.
            
         
         
            Член 8
            Наблюдение на цените
            
               1.   Наблюдаваната цена на дадена стока се включва в ХИПЦ за месеца, през който могат да се извършват трансакции на тази цена.
            
            
               2.   Наблюдаваната цена на дадена услуга се включва в ХИПЦ за месеца, през който може да започне потреблението на услугата.
            
            
               3.   Ако цената на услугата зависи от времето между покупката и началото на потребление на услугата, държавите членки взимат предвид цените, които са представителни за покупките на услугата.
            
            
               4.   Наблюдаваните цени обхващат най-малко 1 работна седмица в средата или близо до средата на месеца.
            
            
               5.   Ако е известно, че цените на индивидуален продукт са нестабилни в рамките на даден месец, наблюдаваните цени обхващат повече от 1 седмица.
            
         
         
            Член 9
            Оценяване на цените
            
               1.   Ако цената на индивидуален продукт в целевата извадка не може да бъде наблюдавана, се използва оценена цена, но за не повече от 2 месеца, след което се избира заместващ продукт. Настоящият параграф не се прилага спрямо сезонните продукти или други индивидуални продукти, чието предлагане се очаква да бъде възобновено.
            
            
               2.   Наблюдавана преди това цена се използва като оценена цена само ако може да се докаже, че тя представлява подходяща оценка.
            
         
         
            Член 10
            Заместване
            
               1.   Държавите членки избират заместващ продукт, подобен на изчезващия продукт, като при това запазват представителността на целевата извадка.
            
            
               2.   Държавите членки не избират заместващите продукти въз основа на сходна цена.
            
         
         
            Член 11
            Коригиране с цел отразяване на качеството
            
               1.   Ако няма разлика в качеството между заменения продукт и заместващия го, държавите членки сравняват директно наблюдаваните цени. В противен случай държавите членки извършват корекция с цел отразяване на качеството.
            
            
               2.   Държавите членки извършват корекция с цел отразяване на качеството, равна на цялата разлика в цената между заменения продукт през месец m-1 и заместващия го през месец m, само ако може да се докаже, че тя представлява подходяща оценка на разликата в качеството.
            
         
         
            Член 12
            Базови ценови индекси
            
               1.   Базовите ценови индекси се получават чрез агрегиране на цените на индивидуалните продукти според някой от следните варианти:
               
                           а)
                        
                        
                           индексна формула, която осигурява транзитивност. Ценовият индекс за предходни периоди не се ревизира при използването на формула, която осигурява транзитивност; или
                        
                     
                           б)
                        
                        
                           индексна формула, която осигурява обратимост във времето и сравнява цените на индивидуалните продукти през текущия период с цените на тези продукти през базовия период. Базовият период не се променя често, ако с промяната съществено се нарушава принципът на транзитивността.
                        
                     
            
               2.   Ценови индекс за базов агрегат се получава от два или повече базови ценови индекса, като се използва индексна формула, съобразена с описаните в параграф 1.
            
         
         
            Член 13
            Включване на подиндекси след базовия период на индекса
            Всеки подиндекс, включен в ХИПЦ след базовия период на индекса, е свързан с декември дадена година и се използва от януари следващата година.
         
         
            Член 14
            Сезонни продукти
            Ако в базов агрегат се съдържа извадка на сезонни продукти, държавите членки съставят ценови индекс за този агрегат, като използват метода на сезонно импутиране или метода на сезонно претегляне.
         
         
            Член 15
            Разбивка на предварителната оценка
            Държавите членки, чиято парична единица е еврото, предават на Комисията (Евростат) предварителна оценка на всички подиндекси в своя ХИПЦ.
         
         
            Член 16
            Окончателен вид на предварителните данни
            Когато дадена държава членка предава подиндексите или техните тегла като предварителни данни, тя ги оформя в окончателен вид при предаването им в следващия месец.
         
         
            Член 17
            Ревизии поради грешки
            
               1.   Държавите членки коригират грешките и предават на Комисията (Евростат) без необосновано забавяне ревизираните подиндекси или техни тегла.
            
            
               2.   Държавите членки уведомяват Комисията (Евростат) за причината за грешката най-късно при предаването на ревизираните данни.
            
         
         
            Член 18
            Други ревизии
            
               1.   Графикът, продължителността и интегрирането в ХИПЦ на ревизии, различни от посочените в членове 16 и 17, се съгласуват с Комисията (Евростат).
            
            
               2.   Държавите членки предоставят на Комисията (Евростат) оценки на ревизираните подиндекси на ХИПЦ най-късно 3 месеца преди планираното въвеждане на предложената ревизия.
            
         
         
            Член 19
            Оповестяване на ревизиите
            С изключение на ревизиите по член 16, всяка ревизия на общия ХИПЦ се оповестява публично, заедно с обяснение, на уебсайта на националния орган, отговорен за съставянето на ХИПЦ.
         
         
            Член 20
            Ревизия на теглата на подиндексите
            Без да се засягат членове 16 и 17, теглата на подиндексите не се ревизират.
         
         
            Член 21
            Хармонизиран индекс на потребителските цени при постоянни данъчни ставки
            
               1.   Индивидуален данък в обхвата на ХИПЦ-ПД се взима предвид, ако годишният приход от него представлява 2 % или повече от общите приходи на сектор „Държавно управление“ от индивидуалните данъци в този обхват.
            
            
               2.   Годишните приходи от данъците в обхвата на ХИПЦ-ПД възлизат най-малко на 90 % от общите приходи на сектор „Държавно управление“ от индивидуалните данъци в този обхват.
            
            
               3.   ХИПЦ-ПД се съставя както ХИПЦ, с изключение на това, че наблюдаваните цени се коригират, така че данъчните ставки върху продуктите да се запазят постоянни през периода на наблюдение в сравнение с базовия период на цените.
            
            
               4.   Промените в данъчните ставки се отразяват в ХИПЦ-ПД:
               
                           а)
                        
                        
                           в месеца, за който новата ставка се прилага за индивидуален продукт и се включва в наблюдаваната цена; или
                        
                     
                           б)
                        
                        
                           в първия цял месец, за който се прилага новата ставка. Промените в данъчните ставки, които влизат в сила на първия ден от месеца, се отразяват в ХИПЦ-ПД за този месец. Промените в данъчните ставки, които влизат в сила по-късно през дадения месец, се отразяват в ХИПЦ-ПД за следващия месец.
                        
                     
         
         
            ГЛАВА 3
         
         
            ИНДЕКС НА ЦЕНИТЕ НА ЖИЛИЩАТА, ОБИТАВАНИ ОТ ТЕХНИТЕ СОБСТВЕНИЦИ, И ИНДЕКС НА ЦЕНИТЕ НА ЖИЛИЩАТА
         
         
            Член 22
            Разбивка на индекса на цените на жилища, обитавани от техните собственици
            ИЦЖОС обхваща следните категории разходи:
            
                        а)
                     
                     
                        O.1. Разходи за жилища, обитавани от техните собственици;
                     
                  
                        б)
                     
                     
                        O.1.1. Придобиване на жилища;
                     
                  
                        в)
                     
                     
                        O.1.1.1. Нови жилища;
                     
                  
                        г)
                     
                     
                        O.1.1.1.1. Закупуване на нови жилища;
                     
                  
                        д)
                     
                     
                        O.1.1.1.2. Построени от самите собственици жилища и големи преустройства;
                     
                  
                        е)
                     
                     
                        O.1.1.2. Съществуващи жилища, които са нови за домакинствата;
                     
                  
                        ж)
                     
                     
                        O.1.1.3. Други услуги, свързани с придобиването на жилища;
                     
                  
                        з)
                     
                     
                        O.1.2. Собственост на жилища;
                     
                  
                        и)
                     
                     
                        O.1.2.1. Основни ремонти и поддръжка;
                     
                  
                        й)
                     
                     
                        O.1.2.2. Застраховки, свързани с жилищата;
                     
                  
                        к)
                     
                     
                        O.1.2.3. Други услуги, свързани със собствеността на жилища.
                     
                  
         
            Член 23
            Разбивка на индекса на цените на жилищата
            ИЦЖ обхваща следните категории разходи:
            
                        а)
                     
                     
                        H.1. Закупуване на жилища;
                     
                  
                        б)
                     
                     
                        H.1.1. Закупуване на нови жилища;
                     
                  
                        в)
                     
                     
                        H.1.2. Закупуване на съществуващи жилища.
                     
                  
         
            Член 24
            Тегла
            Всяка година държавите членки съставят, в разбивките, посочени в членове 22 и 23, и предават на Комисията (Евростат) един набор от тегла за ИЦЖОС и един набор за ИЦЖ.
         
         
            Член 25
            Съставяне на индекса на цените на жилищата, обитавани от техните собственици
            ИЦЖОС се основава на подхода на „нетните придобивания“, който измерва промените в цените, платени от потребителите за придобиването на жилища, които са нови за домакинствата, и промените в другите разходи, свързани със собствеността и с прехвърлянето на собствеността на жилищата.
         
         
            ГЛАВА 4
         
         
            СТАНДАРТИ И СРОКОВЕ ЗА ОБМЕН НА ДАННИ И МЕТАДАННИ
         
         
            Член 26
            Стандарти за обмен на данни и метаданни
            
               1.   Държавите членки предават на Комисията (Евростат) данните и метаданните в електронен вид, като използват единната входна точка и се съобразяват със стандартите за обмен на статистически данни и метаданни.
            
            
               2.   Когато на Комисията (Евростат) се предават поверителни данни, както са определени в Регламент (ЕО) № 223/2009 на Европейския парламент и на Съвета (19), те се обозначават по подходящ начин.
            
         
         
            Член 27
            Срокове за обмен на метаданни
            
               1.   Държавите членки ежегодно преразглеждат и актуализират метаданните на ХИПЦ и ХИПЦ-ПД за текущата година и ги предават на Комисията (Евростат) до 31 март.
            
            
               2.   Държавите членки ежегодно преразглеждат и актуализират метаданните на ИЦЖОС и ИЦЖ за текущата година и ги предават на Комисията (Евростат) до 30 юни.
            
         
         
            ГЛАВА 5
         
         
            ЗАКЛЮЧИТЕЛНИ РАЗПОРЕДБИ
         
         
            Член 28
            Отмяна
            Отменят се регламенти (ЕО) № 1749/96, (ЕО) № 2214/96, (ЕО) № 1687/98, (ЕО) № 2646/98, (ЕО) № 1617/1999, (ЕО) № 2166/1999, (ЕО) № 2601/2000, (ЕО) № 2602/2000, (ЕО) № 1920/2001, (ЕО) № 1921/2001, (ЕО) № 1708/2005, (ЕО) № 701/2006, (ЕО) № 330/2009, (ЕС) № 1114/2010 и (ЕС) № 93/2013.
         
         
            Член 29
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 31 юли 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 135, 24.5.2016 г., стр. 11.
         
            (2)  Регламент (ЕО) № 1749/96 на Комисията от 9 септември 1996 г. относно първоначалните мерки за прилагане на Регламент (ЕО) № 2494/95 на Съвета относно хармонизираните индекси на потребителските цени (ОВ L 229, 10.9.1996, стр. 3).
         
            (3)  Регламент (ЕО) № 2214/96 на Комисията от 20 ноември 1996 г. относно хармонизираните индекси на потребителските цени: предаване и разпространение на подиндекси на ХИПЦ (ОВ L 296, 21.11.1996 г., стр. 8).
         
            (4)  Регламент (ЕО) № 1687/98 на Съвета от 20 юли 1998 г. за изменение на Регламент (ЕО) № 1749/96 на Комисията относно обхвата на стоки и услуги от хармонизираните индекси на потребителските цени (ОВ L 214, 31.7.1998 г., стр. 12).
         
            (5)  Регламент (ЕО) № 2646/98 на Комисията от 9 декември 1998 г. за въвеждане на подробни правила за прилагането на Регламент (ЕО) № 2494/95 на Съвета относно минималните стандарти при разглеждането на тарифи в хармонизираните индекси на потребителските цени (ОВ L 335, 10.12.1998 г., стр. 30).
         
            (6)  Регламент (ЕО) № 1617/1999 на Комисията от 23 юли 1999 г. за установяване на подробни правила за прилагане на Регламент (ЕО) № 2494/95 на Съвета относно минималните стандарти при третирането на застраховането в хармонизирания индекс на потребителските цени и за изменение на Регламент (ЕО) № 2214/96 на Комисията (ОВ L 192, 24.7.1999 г., стр. 9).
         
            (7)  Регламент (ЕО) № 2166/1999 на Съвета от 8 октомври 1999 г. за установяване на подробни правила за прилагане на Регламент (ЕО) № 2494/95 относно минималните стандарти при третирането на продукти в секторите на здравеопазването, образованието и социалната закрила в хармонизирания индекс на потребителските цени (ОВ L 266, 14.10.1999 г., стр. 1).
         
            (8)  Регламент (ЕО) № 2601/2000 на Комисията от 17 ноември 2000 г. за определяне на подробни правила за прилагането на Регламент (ЕО) № 2494/95 на Съвета относно момента на въвеждане на покупните цени в хармонизирания индекс на потребителските цени (ОВ L 300, 29.11.2000 г., стр. 14).
         
            (9)  Регламент (ЕО) № 2602/2000 на Комисията от 17 ноември 2000 г. за определяне на подробни правила за прилагането на Регламент (ЕО) № 2494/95 на Съвета относно минималните стандарти за отчитане на намаленията на цените в хармонизирания индекс на потребителските цени (ОВ L 300, 29.11.2000 г., стр. 16).
         
            (10)  Регламент (ЕО) № 1920/2001 на Комисията от 28 септември 2001 г. за определяне на подробни правила за прилагане на Регламент (ЕО) № 2494/95 на Съвета относно минималните стандарти за разглеждане на цени на услуги, пропорционални на стойността на сделките, в хармонизирания индекс на потребителските цени, и за изменение на Регламент (ЕО) № 2214/96 (ОВ L 261, 29.9.2001 г., стр. 46).
         
            (11)  Регламент (ЕО) № 1921/2001 на Комисията от 28 септември 2001 г. за определяне на подробни правила за прилагането на Регламент (ЕО) № 2494/95 на Съвета относно минималните стандарти за ревизиране на хармонизираните индекси на потребителските цени и за изменение на Регламент (ЕО) № 2602/2000 (ОВ L 261, 29.9.2001 г., стр. 49).
         
            (12)  Регламент (ЕО) № 1708/2005 на Комисията от 19 октомври 2005 г. за установяване на подробни правила за прилагането на Регламент (ЕО) № 2494/95 на Съвета по отношение на общия референтен период за хармонизирания индекс на потребителските цени и за изменение на Регламент (ЕО) № 2214/96 (ОВ L 274, 20.10.2005 г., стр. 9).
         
            (13)  Регламент (ЕО) № 701/2006 на Съвета от 25 април 2006 г. за определяне на подробни правила за прилагане на Регламент (ЕО) № 2494/95 по отношение на времевия обхват на събиране на ценови данни в хармонизирания индекс на потребителските цени (ОВ L 122, 9.5.2006 г., стр. 3).
         
            (14)  Регламент (ЕО) № 330/2009 на Комисията от 22 април 2009 г. за определяне на подробни правила за прилагането на Регламент (ЕО) № 2494/95 на Съвета по отношение на минималните стандарти за отчитане на сезонните продукти в хармонизираните индекси на потребителските цени (ХИПЦ) (ОВ L 103, 23.4.2009 г., стр. 6).
         
            (15)  Регламент (ЕС) № 1114/2010 на Комисията от 1 декември 2010 г. за определяне на подробни правила за прилагането на Регламент (ЕО) № 2494/95 на Съвета по отношение на минималните стандарти при качеството на тегловните стойности на ХИПЦ и за отмяна на Регламент (ЕО) № 2454/97 на Комисията (ОВ L 316, 2.12.2010 г., стр. 4).
         
            (16)  Регламент (ЕС) № 93/2013 на Комисията от 1 февруари 2013 г. за определяне на подробни правила за прилагането на Регламент (ЕО) № 2494/95 на Съвета относно хармонизираните индекси на потребителските цени по отношение на определянето на индекси на цените на жилищата, обитавани от техните собственици (ОВ L 33, 2.2.2013 г., стр. 14).
         
            (17)  Регламент (ЕО) № 2494/95 на Съвета от 23 октомври 1995 г. относно хармонизираните индекси на потребителските цени (ОВ L 257, 27.10.1995 г., стр. 1).
         
            (18)  Регламент (ЕС) № 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (ОВ L 174, 26.6.2013 г., стр. 1).
         
            (19)  Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика и за отмяна на Регламент (ЕО, Евратом) № 1101/2008 за предоставянето на поверителна статистическа информация на Статистическата служба на Европейските общности, на Регламент (ЕО) № 322/97 на Съвета относно статистиката на Общността и на Решение 89/382/ЕИО, Евратом на Съвета за създаване на Статистически програмен комитет на Европейските общности (ОВ L 87, 31.3.2009 г., стр. 164).
      
      
         
            ПРИЛОЖЕНИЕ
            
               Парични разходи на домакинствата за крайно потребление
            
            
               1.   
               
                  Паричните разходи на домакинствата за крайно потребление са определени в член 2, точка 20 от Регламент (ЕС) 2016/792.
               
            
            
               2.   
               При доуточняване на качеството на теглата, паричните разходи за крайно потребление включват следните примери — посочени в следните букви в параграф 3.95 от приложение А към ЕСС 2010:
               
                           —
                        
                        
                           букви в), г), з) и и);
                        
                     
                           —
                        
                        
                           частта от буква д), която се отнася до пряко начисляваните финансови услуги; частта от буква е), която се отнася до общозастрахователните услуги в размер на имплицитната такса за услугата.
                        
                     Паричните разходи за крайно потребление включват и жилищните надбавки, които са част от категорията D.632, определена в параграф 4.109 от приложение А към ЕСС 2010.
            
            
               3.   
               Паричните разходи за крайно потребление изключват следните примери — посочени в следните букви в параграф 3.95 от приложение А към ЕСС 2010:
               
                           —
                        
                        
                           букви а), б) и ж).
                        
                     Паричните разходи за крайно потребление изключват и следните примери, които не са част от разходите на домакинствата за крайно потребление:
               
                           —
                        
                        
                           букви а) — е) на параграф 3.96 от приложение А към ESA 2010, с изключение на частта за жилищните надбавки от категорията D.632, определена в параграф 4.109 от приложение А към ЕСС 2010;
                        
                     
                           —
                        
                        
                           данъците върху дохода, определени в параграф 4.78 от приложение А към ЕСС 2010;
                        
                     
                           —
                        
                        
                           дохода от собственост, определен в параграф 4.41 от приложение А към ЕСС 2010;
                        
                     
                           —
                        
                        
                           фактическите осигурителни вноски за сметка на работодателите — определени в параграф 4.92 от приложение А към ЕСС 2010;
                        
                     
                           —
                        
                        
                           нетните премии по общо застраховане, определени в параграф 4.112 от приложение А към ЕСС 2010;
                        
                     
                           —
                        
                        
                           текущите трансфери между домакинствата — определени в параграф 4.129 от приложение А към ЕСС 2010;
                        
                     
                           —
                        
                        
                           глобите и санкциите, налагани на институционални единици от съдилища или от квазисъдебни органи — определени в параграф 4.132 от приложение А към ЕСС 2010.
                        
                     
            
               4.   
               
                  Парични операции са тези, при които участващите единици извършват или получават плащания или натрупват пасиви или получават активи, които са изразени в парични единици. Операциите, при които не се извършва разплащане в брой или размяна на активи или пасиви, изразени в парични единици, представляват непарични операции.